
serviens camerariorum cum recautis, hoc est, cum contrataleis
de recepta. Post hunc interpositis quibusdam qui non ex
officio resident sed sunt a rege missi, locus est quasi
in medio lateris scaccarii illi qui compotes positione ponit
calculorum. Post hunc aliqui non ex ofncio, necessarii tamen.
In fine sedilis illius residet clericus qui scriptorio praeest; et
hie ex ofncio. Sic habes secundi scanni dispositionem. Verum
ad dextram praesidentis justiciarii residet primo loco nunc
Wintoniensis Episcopus quondam Pictaviensis Archidiaconus,
non ex officio quidem sed ex novella constitutione ; ut scilicet
proximus sit thesaurario, et scripturae rotuli diligenter intendat.
Post hunc residet thesaurarius in capite secundae sedis in
dextra, cui diligentissima cura est per singula quae illic geruntur,
quasi rationem de hiis omnibus si oportuerit reddituro. Post
hunc residet clericus ejus, scriptor rotuli de thesauro : post hunc
alius scriptor rotuli de cancellaria: post hunc clericus cancellarii,
qui oculata fide semper prospicit, ut rotulus suus alii per
singula respondeat, ut nee iota unum desit, nee alius sit ordo
scribendi : post hunc quasi in fine sedilis illius residet clericus
constabulariae, magnus quidem et orBciosus in domini regis
curia, et hie quidem habens pfficium quod per seipsum vel per
clericum discretum, si regi visus fuerit alias magis necessarius,
administrat. Et haec est descriptio tertiae sedis. In quarto
scanno, quod est oppositum justiciario, in capite residet
Magister Thomas cognomine Brunus, cum rotulo tertio qui ex
novella constitutione, hoc est a domino rege nostro, additus est;
quia scriptum est, ' funiculus triplex difficile solvitur/ Post
hunc vicecomites et clerici sui, qui assident ad compotum cum
taleis et aliis necessariis. Et haec est dispositio quartae sedis.

D. Scriptor Magistri Thomae nunquid sedem habet cum aliis
scriptoribus sed super alios ?

M. Sedem quidem habet non cum aliis sed super alios.

D. Quare sic ?

M. Cum enim sic dispositae essent sedes ab initio, ut
scriptor thesaurarii ad latus suum resideret, ne quid scriberetur,
quod oculum ejus effugeret; et item scriptor cancellariae ad
latus scriptoris thesaurarii, ut fideliter exciperet quod, ille
praescribebat; et item clericus cancellarii necessario proximus
esset illi scriptori, ne posset errare ; non superfuit locus in
quo scriptor ille resideret in serie scanni, sed datus est ei locus
in eminenti, ut prospiciat et immineat scriptori thesaurarii
qui primus scribit, et ab ipso quod oportet excipiat.